Lukuaika noin 2 min

Suomen valtion pitkäaikaisen velan luottoluokitus pysyy luokituslaitos Fitchillä korkeimmalla mahdollisella AAA-tasolla. Uuden luokituksen näkymät ovat kuitenkin edelleen negatiiviset.Fitch alensi Suomen luokituksen näkymät maaliskuussa negatiivisiksi.Fitchin luokituspäätös oli yllätys, sillä Suomen talouskehitys on ollut selvästi heikompaa kuin Fitch odotti maaliskuussa. Luottoluokittaja kehuu kuitenkin yhä Suomen poliittisia ja yhteiskunnallisia instituutiota vahvoiksi ja kiittelee Suomen osaamistasoa yleisemminkin. Myös hallituksen suunnitelmat talouden oikaisemiseksi ovat vakuuttaneet reittaajan.”Uuden hallituksen ohjelma korostaa sekä tarvetta julkisen talouden tasapainotukseen että uudistuksiin, jotka kohentavat kilpailukykyä ja kasvua keskipitkällä tähtäyksellä”, Fitch kiittelee.Luottoluokittajaa ennustaa, että Suomen bruttokansantuote kasvaa tänä vuonna 0,3 prosenttia ja ensi vuonna prosentin. Vaihtotaseen alijäämän Fitch ennustaa supistuvan tänä vuonna 0,7 prosenttiin suhteessa bkt:hen palveluviennin ja tuontihintojen laskun ansiosta.Julkisen talouden alijäämän Fitch arvioi olevan tänä vuonna 3,1 prosenttia bkt:sta eli viime vuoden tasolla. Alijäämän pitäisi pienentyä 2,8 prosenttiin ensi ja 2,7 prosenttiin seuraavana vuonna.Julkisen talouden velan Fitch arvioi kohoavan tänä vuonna 62,2 prosenttiin suhteessa bkt:hen ja 66,2 prosenttiin vuoden 2017 lopussa.Fitch huomauttaa myös, että Suomi on yksi seitsemästä teollisuusmaiden järjestön OECD:n jäsenmaasta, jossa koko julkisella taloudella on velan sijasta nettosaatavat. Toisaalta vaihtotaseen kääntyminen alijäämäiseksi vuonna 2011 on aiheuttanut sen, että kansantalouden ulkomainen nettovelka on kohonnut 35,7 prosenttiin suhteessa bkt:hen, kun vuonna 2007 oli vielä hienoinen nettosaatava.Standard & Poor´s, pudotti Suomen luokitusta pykälällä viime lokakuussa. S&P oli ensimmäinen luottoluokittaja, joka aloitti Suomen valtion luokitusten laskun korkeimmalta mahdolliselta tasoltaan.Kolmas kansainvälinen luottoluokittaja Moody´s pudotti Suomen valtion näkymät negatiivisiksi kesäkuussa. Moody´sin luokitus on toistaiseksi Aaa. Moody´s julkaisee uuden luokitusarvion 2. lokakuuta.Standard & Poor´s päivittää näkemyksensä viikon kuluttua perjantaina 25. syyskuuta.Tällä hetkellä euroalueella vain Saksalla ja Luxemburgilla on enää kolmen A:n luokitukset kaikilta kolmelta luokituslaitokselta. Alankomailla on Suomen tapaan kolmen A:n luokitus Moody´silta ja Fitchiltä ja kaksi A:ta S&P:ltä.Sijoittajat katsovat luottoluokituksia yhtenä tekijänä kun ne arvioivat, sijoittavatko ne ja millä hinnalla jonkin valtion velkapapereihin.Korkealle reitatuilla valtiolla yhden pykälän lasku ei vaikuta vielä kovin paljon korkoihin. Jos pudotuksia tulee kuitenkin monta ja peräjälkeen, voi vaikutus luottojen hintaan olla jo tuntuva.Luottoluokkia riittää AAA:sta C:hen. BBB:tä heikomman luottoluokituksen saavat lainat ovat kuitenkin niin sanotussa roskalainaluokassa.